Nazama Saoropa Zesoza rrehe quenarrarideni rricauiuarrine rrara rrara zanaporrari.
Nazapa dada toqquimadedenicca tamine deni torrarrariza uatide toccarrari.
Nazapa narrari tamineza Saoro uati tarrari:
Arra Zesoza rrehe quenarrarideni otadamauiuarrine oza panani Damascouarri oua zosse tinarri.
Oua zosse tinaniuarrine touini tezape ticca uima teppe dozo teza Damascouarri zorro onaniuarrine.
Naui Damascouarri zodeodenicca Deo Atti mamari onihi onihicca taminedeniza noue onarizaniuarrine.
Nezape Zesoza rrehe quenarrari maqquiderre,
amonerredenima otadamaza birrideni rrore onabaqquiza arri Zerozareuarri ouaccani-baqquiuitoui −narrari Saoro.
Nazapa tamine Caipa rrehe naza pocca uima teppe Saoroza da ineza Damascouarri zorro inarraro.
Toccaraha Damasco bacco tabote naza memeuarricca ssiuarrani amazati pouaza bacco naronezape poua uinoriza ssiuarrauarrani narraro.
Nazapa Saoro touedimarrari.
Namiza ponaza toatti mittarrari:
—Saoro,
Saoro nerrecotoui occa madirra nanarrizo tarizarraro?
Arra occa madirra nanarrizo tarizarrarope pina oua nanarrizo tarizarrarossa narraro −narrari.
Nanarra Saoro uati tarrari:
—Tiape nerrecorrari?
−narrari.
Naraha:
—Ouape Zeso.
Oua tinarrizorraro.
Nama nazapa tacca-cca canazapa uarro nanarra uati tarrari:
—Oua Zozossede nerrecora onauato pazarra?
−narrari.
Nazapa Zozossede Zeso pouaza uati tarrari:
—Rrari,
titemezape,
oza panani Damascouarri ticcarri.
Nanizana occa uima,
arri ouaza tizepe irriniuarrinecca uima timittaniuarrine −narrari.
Arra Saoro pouaza rraui torrarrarideni naco toatti mouini mittemanaraha assirepa qqui quena-rraraui.
Uarro tocanirezapa attideni rriraha domo uarrari.
Nazapa Saoro namiza ponaraha totema,
nocco ssire-re naraha nocco siri torraha totemarrari.
Nocco tozizizapa birriza dama iquenaza oza panani Damascouarri iaqquemanarrari.
Nauiza uadari 3 naraha nocco tobica-rraraccaui.
Zamatapa rripa-rraraccaui,
passo naco ze narraraccaui.
Naui Damascoza Zesoza rrehe narrari madirrari onipa Anania.
Pouapa pina pocca uadassa neza ia Zozossede Zeso auatoza pouaza uaua narrari:
—Anania!
−narrari.
—Rra?
Ouape arri,
oua Zozossede −narrari.
Nazapa Zeso pouaza uati tarrari:
—Anania,
titemarri.
Arricca rraui onini Boroccobote quequenanauiuarri ticcarri.
Naui Zodacca ozaza bacco tinezape oza panani Tarsocca madirra qqui tinauitoui,
poua onipa Saoro.
Pouapa otoui naza ouaza uatide torrarrari.
Ouape pina pocca uadassa neza pouaza uima auato onanapa.
Narraro uimape arra madirra oni Anania ccarronaza tinocco bara ineza tinocco tobicapomanitoui,
onapa pouaza −narrari Zeso.
Naraha Anania:
—Rraho,
oua Zozossede,
narrari maqquiderrepa arra Zerozarecca tiaza toquerrenarrari bicaqquiri narrarideni inarrizobaqquiui quenaui uima omittade.
Rridapana naco Zerozarecca dada toqquimade taminedenicca uima teppema ccarronarraripa tiaza rrehe inarrarodeni tozepe iquerrenaniuarrine ia damade ccarronarrari −narrari Anania.
Naraha ia Zozossede Zeso Ananiaza:
—Rrari,
nema nehe ticcarri,
pina ouattissa tinanarri.
Saoro ocatterrizarrari.
Pouapa occa uimaza zepe irririzauitoui.
Zama bazimacca madirra,
taminedenima mari icanabaqquiuiuarrine.
Izarraeodeniza naco otauimari mari icanabaqquiuiuarrine.
Nazapa otauimariza:
“Rrehe,
Zesopa parrissa Deo Bedi” quenauiuarrine,
onarraro.
Pouapa otauimari maride torrarizaraha ocasserehe oppina tanicca inauanarizanitoui.
Narraro uima naqui niza pouaza noue onanitoui −narrari Zeso Ananiaza.
Nazapa Anania Zeso attiza ibora tazapa toccarrari.
Zodacca ozauarri bacco tazapa toqquezimaza Saoroza bara naza uati tarrari:
—Ouimecote Saoro,
rraui ticcarroneraha ia Zozossede Zeso Cristopa tiaza auatode.
Narrari oua zosse narronaza occarronarraro,
tinocco biquemaniniuarrine,
Deo Corime tibodiza torrauiuarrine −narrari Anania.
Nazapa Saoro noccoza bara naza amazati pina aba eterossa naha catorrazapa nocco biquemanipomarrari.
Saoro totemaza passouarri toqquezippaza passo dopaniza niniqui carrirrari.
Nazapa rripaza ccaremanirrari.
Naui Damascocca Zesoza rrehe quenarrarideniza uada pama torrari naha madiccarrari.